Vrou in hof oor studiebeurs-‘bedrog’Argieffoto ŉ Werknemer van die Noord-Kaapse departement van gesondheid is in hegtenis geneem nadat sy na bewering R80 000 se beursgeld gesteel het. Kapt. Philani Nkwalase, woordvoerder van die Valke, het gesê Lindiwe Cynthia Nqumashe (44) is Vrydag in hegtenis geneem en het reeds in die Kimberley-landdroshof verskyn. Volgens Nkwalase werk Nqumashe in die departement se kantoor wat daarvoor verantwoordelik is om geld na suksesvolle studiebeurs-kandidate te allokeer. Nqumashe het na bewering ekstra geld in sekere studente se universiteitsrekeninge inbetaal en dan die universiteit gekontak om hulle omtrent die “fout” in te lig. Sy het dan die universiteit versoek om die ekstra geld terug te betaal in ŉ spesifieke rekening wat sy na bewering gebruik het om die geld te verdoesel en vir haar persoonlike gebruik aan te wend. Volgens Nkwalase het die beweerde bedrog tussen 2009 en 2014 plaasgevind en is die ekstra geld in vyf verskillende studenterekeninge by verskillende hoëronderwysinstansies inbetaal. Die Valke het in 2016 ŉ wenk oor die beweerde bedrog ontvang en ŉ ondersoek is van stapel gestuur. “Nqumashe het in die Kimberley-landdroshof op aanklagte van bedrog en geldwassery verskyn. Sy is op borgtog van R3 000 vrygelaat en sal weer op 12 September in die hof verskyn wanneer die staat ŉ afskrif van die dossier aan die verdediging moet oorhandig,” het Nkwalase gesê.